Þriðja umferð úrvalsdeildar karla í fótbolta hófst með tveimur leikjum í gær. Á Dalvík mættust KA og Leiknir í markaleik.
Leika þurfti á Dalvík þar sem Greifavöllur, heimavöllur KA, er ekki kominn í nógu gott stand. Bæði lið voru taplaus fyrir leikinn en það breyttist í gær þegar KA vann öruggan 3-0 sigur á nýliðunum. Hallgrímur Mar Steingrímsson gerði tvö mörk, bæði úr vítaspyrnu, og Ásgeir Sigurgeirsson það þriðja. KA menn eru nú með 7 stig eftir fyrstu þrjá leikina og á toppi deildarinnar. Og í hinum leik gærdagsins gerðu Fylkir og KR 1-1 jafntefli í Árbænum. Beitir Ólafsson, markvörður KR, varði vítaspyrnu frá Arnóri Borg Guðjohnsen í seinni hálfleiknum, og bjargaði þar með stigi fyrir sína menn. Niðurstaðan jafntefli og KR er nú með 4 stig eftir þrjá leiki og Fylkir tvö. Fjórir leikir í þriðju umferð Pepsi Max deildar karla eru á dagskrá í kvöld klukkan korter yfir sjö.
Fyrri umspilsleikir um sæti í úrvalsdeild kvenna í handbolta voru spilaðir í gærkvöld. Úrvalsdeildarlið HK rúllaði yfir sameiginlegt lið Fjölnis og Fylkis úr fyrstu deildinni 27-15. Á Seltjarnarnesi vann Grótta ÍR með einu marki 16-15, en liðin léku bæði í fyrstu deildinni í vetur. Liðin mætast aftur á laugardag og sigurvegararnir mætast í úrslitaeinvígi um sæti í úrvalsdeildinni á næstu leiktíð.
Úrslitaleikur Meistaradeildar Evrópu hefur verið færður á heimavöll Porto, Drekavöllinn, í Portúgal. Upphaflega átti leikurinn að fara fram á Atatürk-vellinum í Istanbúl í Tyrklandi en þar sem Tyrkland er nú komið á rauðan lista vegna mikillar aukningar COVID-19 smita þar í landi var ákveðið að færa leikinn. Manchester City og Chelsea mætast í úrslitaleiknum sem verður 29. maí. Áhorfendur verða á leiknum og búist er við að allt að því tólf þúsund stuðningsmenn verði á vellinum, sex þúsund frá hvoru félagi. Þar sem Tyrkland er nú rautt land hefðu áhorfendur ekki mátt ferðast þangað og því var ákveðið að færa leikinn.
Fjórir leikir eru á dagskrá í úrvalsdeild karla í fótbolta í dag. Þriðja umferð hófst með látum með tveimur leikjum í gærkvöld.